El veí de Bétera i professor del CAMB Juan Vicente Gil guardonat amb el Premi Acció Magistral de la FAD
Sin fecha

Juan Vicente Gil és veí de Bétera, professor del Centre Artístic Musical de Bétera, membre de la banda, docent de l'IES La Senda de Quart de Poblet i ara també Premi Acció Magistral de la FAD, un dels reconeixements més prestigiosos del sector educatiu que ha recollit de la mà de la Ministra d'Educació, Isabel Celaá.

Este i molts altres premis relacionats amb l'educació en valors li han sigut atorgats pel musical “Invisibles. Els xiquets del temps”, un projecte d'integració en el qual durant dos anys han treballat 160 alumnes de l'IES La Senda, “durant dos cursos 160 alumnes de tota mena (altes capacitats, síndrome de Down, risc d'exclusió social i discapacitats) han treballat en el seu temps de descans en els assajos d'este espectacle que parla de l'explotació infantil”, explica Juan Vicente Gil.

En estos moments ja han realitzat 12 actuacions de les quals la més multitudinària va ser en el Palau de les Arts davant 1400 espectadors la recaptació dels quals va ser destinada a UNICEF, “el preu de les entrades és quasi simbòlic i sempre el destinem a UNICEF o al Fundació Novaterra de la Coma”, explica.

En este projecte s'han implicat tant els alumnes com els professors del centre i els membres de l'AMPA, “el premi és per a tots, ja que ha sigut un treball conjunt en el qual cadascun ha realitzat una funció diferent”.

A més també han participat uns 30 alumnes del centre de reeducació de menors de Picassent, “en cada espectacle viatgen amb nosaltres 8 alumnes del centre que apareixen en una de les escenes. Busquem la integració total pel que viatgen, assagen i actuen al costat de tots els altres”.